จบงาน13วันสะพัด400ล.การ์ตูนขายดี
จบงานสัปดาห์หนังสือ คนเดินเพิ่ม 5% เงินสะพัด 400 ล้าน การ์ตูน นิยายครองแชมป์ขายดี
10 ส.ค. 2554

จบงานสัปดาห์หนังสือ คนเดินเพิ่ม 5% เงินสะพัด 400 ล้าน การ์ตูน นิยายครองแชมป์ขายดี
นางริสรวล อร่ามเจริญ นายกสมาคมผู้จัดพิมพ์และผู้จำหน่ายหนังสือแห่งประเทศไทย เปิดเผยว่า สรุปยอดผู้เข้าชมงานและจับจ่ายหนังสือในงานสัปดาห์หนังสือแห่งชาติครั้งที่ 39 ตลอด 13 วัน รวมกว่า 1.5 ล้านคน เพิ่มขึ้น 5% จากครั้งที่แล้ว 
นอกจากนี้ ยังพบว่าจากการเกิดภัยพิบัติทางธรรมชาติทั่วโลก ทั้งสึนามิ แผ่นดินไหว อุทกภัย สภาพอากาศที่แปรปรวนทำให้ผู้คนให้ความสำคัญกับการเปลี่ยนแปลงของธรรมชาติมากขึ้น ส่งผลให้หนังสือด้านวิทยาศาสตร์ได้รับความสนใจอย่างมาก
สำหรับยอดขายหมุนเวียนในงานอยู่ที่ 400 ล้านบาท เป็นไปตามที่ตั้งเป้าหมายไว้ โดยกลุ่มที่ได้รับความสนใจมาก ได้แก่ การ์ตูนความรู้ นวนิยาย และวรรณกรรมเยาวชนตามลำดับ รวมถึงหมวดประวัติศาสตร์ที่ได้รับความสนใจเช่นกัน
 
“หนังสือดียังเป็นที่ต้องการเพราะเป็นเครื่องให้ความบันเทิงและได้สาระความรู้ แม้จะเกิดวิกฤตภัยพิบัติ แต่ยอดขายยังได้ตามที่ตั้งเป้าไว้” นางริสรวล กล่าว
สำหรับประเภทหนังสือที่ได้รับความนิยมอย่างสูงและขายดีติดอันดับภายในงาน ได้แก่ หมวดการ์ตูนความรู้ นวนิยาย วรรณกรรมเยาวชน และประวัติศาสตร์ โดย หนังสือขายดีภายในงาน อาทิ The Genius of China ต้นกำเนิด 100 สิ่งแรกของโลก โดยสำนักพิมพ์มติชน การ์ตูนความรู้เรื่องล่าขุมทรัพย์สุดขอบฟ้า สวิตเซอร์แลนด์ โดยสำนักพิมพ์นานมีบุ๊คส์ 7’s So what สวย แสบ ซ่าส์ มีปัญหามั้ยคะสุดหล่อ โดยสำนักพิมพ์แจ่มใส “คืน (Caught)” โดย แพรวสำนักพิมพ์ และนวนิยายเรื่อง “สุภาพบุรุษจุฑาเทพ” โดยสำนักพิมพ์สถาพรบุ๊คส์